РЕПУБЛИКА СРБИЈА

НАРОДНА СКУПШТИНА

Одбор за права детета

23 Број: 06-2/435-14

21. јануар 2015. године

Б е о г р а д

**З А П И С Н И К**

**ПЕТЕ СЕДНИЦЕ ОДБОРА ЗА ПРАВА ДЕТЕТА, ОДРЖАНЕ 12. ДЕЦЕМБРА 2014. ГОДИНЕ**

У складу са чланом 42. став 4. Пословника Народне скупштине, седница је одржана ван седишта Народне скупштине, у Сремским Карловцима, у згради Еколошког центра „Радуловачки“.

Седница је почела у 12,00 часова.

Седници је председавала Нада Лазић, заменик председника Одбора за права детета.

Седници су присуствовали чланови Одбора: Верољуб Арсић, мр Игор Бечић и проф. др Владимир Маринковић, потпредседници Народне скупштине; Миланка Јевтовић Вукојичић, Невена Стојановић, Мирко Чикириз, Елвира Ковач, Дубравка Филиповски и Милена Ћорилић, чланови Одбора и заменик члана Марјана Мараш.

Седници нису присуствовали: председник Народне скупштине и председник Одбора Маја Гојковић; Константин Арсеновић, Гордана Чомић и академик Нинослав Стојадиновић, потпредседници Народне скупштине; др Весна Ракоњац, Мирјана Драгаш, Снежана Маловић, Бранка Бошњак, Сабина Даздаревић и Весна Мартиновић, чланови Одбора.

На позив председника Одбора, седници је присуствовала и Јадранка Милановић, представник УНИЦЕФ-а.

Отварајући седницу, заменица председника Одбора Нада Лазић се захвалила Еколошком центру „Радуловачки“ што је Одбору изашао у сусрет и омогућио да се седница одржи у згради овог центра и што је пружио сву неопходну помоћ у њеној реализацији.

Напоменула је, такође да је одржавање седнице ван седишта Народне скупштине подржао Пројекат „Јачање надзорне улоге и јавности у раду Народне скупштине“, који спроводе Народна скупштина и Програм Уједињених нација за развој (УНДП), уз подршку Швајцарске агенције за развој и сарадњу.

На предлог председника Одбора утврђен је, једногласно, следећи

Д н е в н и р е д :

1. Усвајање закључака са јавног слушања „25 година од усвајања Конвенције УН о правима детета – решавање проблема деце чији се живот и рад одвија на улици“;
2. Договор у вези са образовањем радних група;
3. Усвајање Плана и програма рада Одбора за права детета за 2015. годину.
4. Разно.

Пре преласка на прву тачку дневног реда, председавајућа Нада Лазић, заменик председника Одбора ставила је на гласање записник са Четврте седнице Одбора за права детета.

Чланови Одбора су једногласно усвојили записник са Четврте седице Одбора, одржане 20. октобра 2014. године.

**Прва тачка дневног реда: Усвајање закључака са јавног слушања „25 година од усвајања Конвенције УН о правима детета – решавање проблема деце чији се живот и рад одвија на улици“.**

Председавајућа, Нада Лазић је подсетила чланове Одбора да је 20. новембра 2014. године одржано јавно слушање у организацији Одбора за права детета, на тему „25 година од усвајања Конвенције УН о правима детета – решавање проблема деце чији се живот и рад одвија на улици“. Такође је рекла да су тада изнети одређени ставови и предлози од стране учесника овог јавног слушања за решавање проблема деце чији се живот и рад одвија на улици, а да Предлог закључака који су чланови Одбора добили, представљају најчешће истицане предлоге за решавање овог проблема.

Затим је председавајућа отворила претрес о овој тачки дневног реда.

**Елвира Ковач** је оценила да је Прадлог закључака добар и предложила да се у трећој тачки закључака обрише заграда са текстом, јер сматра да проблем дечјег просјачења не постоји само у већим градовима, већ је заступљен и у мањим општинама и градовима.

**Нада Лазић**, је подсетила чланове Одбора да је на јавном слушању најчешће истицано од стране представника извршне власти и организација цивилног друштва, да је овај проблем најзаступљенији у већим градовима, па је из то разлога дат приоритет решавања овог проблема у њима. Такође је рекла, да то не занчи да не постоји потреба за решавањем овог проблема и у другим градовима и општинама.

Пошто се нико више није јавио за расправу по овој тачки дневног реда, председавајућа Нада Лазић је закључила расправу и ставила на гласање Предлог закључака са јавног слушања на тему „25 година од усвајања Конвенције УН о правима детета – рашавање проблема деце чији се живот и рад одвија на улици“.

Чланови Одбора су **једногласно** усвојили следећи Предлог закључака:

ЗАКЉУЧЦИ

1. Потребно је да Влада Републике Србије изради Националну стратегију о заштити деце чији се живот и рад одвија на улици, којим ће се дефинисати мере превенције и механизми за остваривање и заштиту права ове категорије деце и обезбeдити њихова укључњност у институције система.

2. Неопходно је извршити измене закона у циљу унапређења система заштите деце која су укључена у живот и рад на улици, а пре свега Закон о комуналној полицији, Закон о социјалној заштити, Закон о прекршајима и Закон о путним исправама.

3. Потребно је да ресорна министарства израде протоколе о поступању са децом чији се живот и рад одвија на улици, као и да Министарство државне управе и локалне самоуправе пружи подршку локалним самоуправама при изради локалних протокола о поступању са децом чији се живот и рад одвија на улици (нарочито за градове Београд, Нови Сад, Ниш и Крагујевац).

4. Неопходно је усвојити подзаконски акт којим ће се регулисати успостављање обавезујуће међусекторске сарадње и потписивање Протокола о сарадњи на националном и локалном нивоу, чиме би се допринело ефикаснијој размени информација и сарадњи свих релевантних актера у реализовању мера превенције и заштите деце чији се живот и рад одвија на улици.

5. Важно је успоставити механизме који ће омогућити веће остваривање права деце на партиципацију приликом доношења одлука које се тичу њихових права.

6. Потребно је донети одговарајући пропис којим би се установио систем евиденције и дефинисали јасни критеријуми за континуирано праћење ове појаве, а у циљу бољег планирања мера и услуга на националном и ликалном нивоу.

7. Обезбедити континуирано финансирање активности које се предузимају ради побољшања стања деце чији се живот и рад одвија на улици.

**Друга тачка дневног реда: Договор у вези са образовањем радних група**

Председавајућа, Нада Лазић је подсетила чланове Одбора да је на претходној седници Одбора истакнута важност образовања радних група које су постојале у претходном сазиву.

-На ову чињеницу указале су народне посланице Гордана Чомић и Дубравка Филиповски, уз напомену да Одбор кроз активности радних група настави са праћењем спровођења одређених закона који се тичу права детета.

Такође је рекла да су сви чланови Одбора у материјалу за ову седницу, добили преглед радних група из претходног сазива, са описом задатака за сваку од њих, и навела које су то радне групе:

1. Радна група за праћење примене Закона о основама система образовања и васпитања, у сегменту инклузивног образовања;

2. Радна група за праћење примене Закона о социјалној заштити, у делу који се односи на развој услуга у заједници које су кључна подршка породицама у којима живе деца са инвалидитетом;

3. Радна група за праћење примене Породичног закона, у делу који се односи на заштиту деце од породичног насиља;

4. Радна група за праћење примене Закона о малолетним учиниоцима кривичних дела и кривичноправној заштити малолетних лица, у делу који се односи на учешће малолетних лица у судским поступцима;

5. Радна група за праћење примене Закон о финансијској подршци породици са децом, у сегменту који се односи на доделу дечјих додатака;

Такође је подсетила, да је Одбор за права детета дана 11. фебруара ове године одржао састанак са представницима делегације експерата Европске комисије из области права детета о будућем раду нашег Одбора, на коме је истакнута је важност решавања проблема деце чији се живот и рад одвија на улици.

Полазећи од ове чињенице, Одбор за права детета одржао је јавно слушање, чије смо закључке усвојили на овој седници, и истакла да би било пожељно да председници Одбора предложе да образује и Радну групу за праћење стања и унапређење положаја и права деце чији се живот и рад одвија на улици.

Рекла је, да би у рад ове радне групе били укључени, осим чланова Одбора, и сви релевантни субјекти извршне и законодавне власти, као и оганизације цивилног друштва, ради боље заштите права деце чији се живот и рад одвија на улици.

Затим је подсетила, да према одредбама члана 44. став 6. Пословника Народне скупштине, председник може образовати посебну радну групу која обавља послове за потребе Одбора, и истакла да било би добро да се на овој седници постигне договор око ангажовања у свакој појединој радној групи и да се свако од чланова Одбора пријави за учешће у овим радним групама.

Такође је напоменула, да један члан може истовремено бити ангажован у две или више радних група, па да се сходно томе може наставити са добром праксом из претходног сазива, тако да свака радна група има по три члана у свом раду и да би подршку у раду радним групама пружали запослени у Одбору.

Затим је замолила чланове Одбора да се према сопственим афинитетима и интересовањима кандидују за наведене радне групе што су они и учинили.

**Трећа тачка дневног реда: План рада Одбора за права детета за 2015. годину**

Председавајућа, Нада Лазић подсетила је чланове Одбора да су у материјалу за ову седницу добили Предлог плана рада за 2015. годину који би требало да се усвоји на данашњој седници.

Напоменула је, да је Предлог плана рада дат уопштено, без временских одредница, имајући у виду динамику рада Народне скупштине, коју није могуће унапред испланирати, као и да ће План рада бити проширен и радним групама које се буду образовале након ове седнице. Рекла је да је Предлог плана рада уређен у оквирима делокруга рада Одбора за права детета, који је прописан чланом 67. Пословника Народне скупштине.

Такође је напоменула, да се Одбору за права детета **нико од чланова** није обратио писменим путем у вези са предлозима који би се евентуално уврстили у Предлог плана рада, након чега је отворила расправу у вези са овом тачком Дневног реда.

**Јадранка Милановић, представница УНИЦЕФ-а** изразила је задовољство што је представник УНИЦЕФ-а позван да учествује на овој седници и због предлога да се образују радне групе које би пратиле примену појединих закона. У вези са тим, обавестила је чланове Одбора да ће УНИЦЕФ почетком следеће године имати резултате основног истраживања о стању инклузивног образовања у Србији, а током следеће године ће бити завршено истраживање о евалуацији инклузивног образовања, што може користити у раду једној од ових радних група.

Такође је упознала чланове Одбора да УНИЦЕФ пружа подршку Министарству за рад, запошљавање, борачка и социјална питања у припреми измена Породичног закона, Закона о социјалној заштити и Закона о финансијској подршци породицама са децом и понудила помоћ УНИЦЕФ-а у стручној експертизи тих предлога закона, када буду били у скупштинској процедури.

Такође је напоменула, да је на састанку који је одржан са председницом Народне скупштине, Мајом Гојковић УНИЦЕФ понудио своју стручну подршку аналитичкој скупштинској служби, у сегменту који се односи на права детета.

**Дубравка Филиповски,** као конкретизацију Плана рада Одбора за 2015. годину, предложила је организовање јавних слушања поводом најављених измена Породичног закона и Закона о социјалној заштити. Такође је навела, да би на неку од наредних седница Одбора требало позвати представнике Министарства за образовања, науку и технолошки развој, због измена наставних планова и програма и потребе да у школским предметима треба у већој мери да постоје градива која се односе на борбу против насиља, васпитавање, породицу.

**Проф. др Владимир Маринковић,** указао на значај квалитетног рада истраживачког центра у оквиру Народне скупштине и питао представницу УНИЦЕФ-а госпођу Јадранку Милановић, на који начин УНИЦЕФ може допринети квалитетнијем раду овог центра?Такође је констатовао да у истраживачком центру данас ради 5-6 људи што није довљно за добар и квалитетан сервис народним посланицима.

**Јадранка Милановић, представница УНИЦЕФ-а,** Упознала писутне, да је на састанку са председницом парламента, а и у оквиру Твининг пројекта било речи о проширењу састава истраживачког центра Народне скупштине. Такође је навела да би се подршка УНИЦЕФ-а састојала у дређеним брифинзима, тренинзима и семинарима који би били организовани за запослене у том центру, као и обезбеђење одређене литературе. Изразила је спремност да се са представницима скупштине одржи састанак на ту тему.

**Нада Лазић, заменица председнице Одбора,** предложила да и запослени у Одбору за права детета такође похађају ту врсту обуке, што би било корисно како члановима Одбора, тако и запосленима.

**Јадранка Милановић, представница УНИЦЕФ-а,** истакла да се то подразумева и најавила представљање статистичких резултата истраживања које је спровео УНИЦЕФ са Републичким заводом за статистику. Такође је предложила да се организује и интерно представљање ових резултата, где би поред посланика присуствовали и запослени у службама скупштине. Указала је на заначај контролне функције скупштине и Посланичког питања као средства вршења те функције и понудила подршку УНИЦЕФ-а у припреми чланова Одбора за коришћење тог института.

**Елвира Ковач**, указала на значај подршке УНИЦЕФ-а у припреми народних посланика за одређене теме везане за права детета. Сматра да план рада треба конкретизовати, бар за први квартал следеће године. Истакла значај што предлог плана рада предвиђа и укључивање деце и младиху циљу остваривања директног дијалога и упознавања са активностима, успесима и проблемима са којима се деца и млади суочавају у својим срединама. Предложила посете одређеним школама и институцијама и као пример навела једну успешну посету школи у Новом Саду, из претходног сазива.

Такође је указала на значај увођења здравственог образовања и предложила посете школама које су се показале као успешне по овом питању.

**Нада Лазић,** казала да је на последњем јавном слушању које је организовао Одбор, јак утисак оставили млади који су тада изјавили да њих нико не слуша. Управо је то била мотивација да се у Предлог плана уврсти и укључивање деце и младих у циљу остваривања непосредног дијалога са њима, кроз евентуално организовање јавног слушања на којима би чули ставове младих о одређеним темама. Такође је подржала идеју Елвире Ковач о посетама школама где би чули мишљења ученика и педагога о репродуктивном образовању које се експериментално спроводи у појединим школама.

**Мирко Чикириз,** предложио да Одбор посети неки од Завода за извршење кривичних санкција за малолетнике. Рекао је да поједини извештаји, а и новински наслови и непосредна сазнања говоре о веома лошем третману у заводима и институцијама за малолетнике. Зато сматра да Одбор по том питању мора бити отворенији и више се посветити непосредном сагледавању стања у тим установама.

Такође је рекао да ова данашња седница Одбора, која се одржава у Сремским Карловцима прилика да видимо позитивне ствари, али да нажалост такво стање није у целој Србији. Позвао је чланове Одбора да размисле, које би заводе и установе за малолетнике требало обићи и изразио бојазан да и поред очекивања, можемо бити непријатно изненађени са оним што ћемо видети.

**Нада Лазић,** рекла да је управо избор Сремских Карловаца и овог еколошког центра за обуку деце и младих за одржавање седнице ван седишта, треба да нам покаже позитиван пример како друштво може да склони децу са улице и покаже им како треба живети. Сложила се са претходним говорником, да када Одбор обиђе више институција у различитим деловима Србије, може стећи слику о стању, и можда неке моделе добре праксе преносити на неке друге институције што може донети позитивне резултате.

Након што је закључила расправу у вези са трећом тачком Дневног реда, председавајућа је ставила на гласање Предлог плана рада Одбора за права детета за 2015. годину са сугестијама које су изнете од стране чланова Одбора на овој седници.

Чланови Одбора су **једногласно усвојили следећи** Плана рада Одбора за права детета за 2015. годину:

**ПЛАНА РАДА**

**ОДБОРА ЗА ПРАВА ДЕТЕТА ЗА 2015. ГОДИНУ**

Одбор за права детета у 2015. години обављаће следеће послове из своје надлежности. Разматраће предлогe закона са аспекта заштите права детета и пратиће спровођење и примену закона и других аката, који уређују положај и заштиту права детета. Вршиће проверу усклађености националног законодавства са међународним стандардима права детета.

Одбора за права детета сарађиваће са националним и међународним институцијама и телима, као и локалним организацијама власти. Иницираће измене и допуне прописа и предлагаће доношење одређених аката, и тиме предузимати мере заштите права детета. Промовисаће права детета и разматраће и друга питања од значаја за права детета.

Наставиће сарадњу са Одбором за људска и мањинска права и равноправност полова Народне скупштине, као и са другим одборима када се за то укаже потреба у циљу заштите и унапређења права детета. Одбор ће обављати и друге послове, у складу са законом и Пословником.

Одбор ће организовати јавна слушања у вези са актуелним темама које ће произилазити из рада Одбора.

**Представничка функција Одбора** огледаће се у обезбеђивању јавности у раду. Седнице Одбора су јавне (објављују се инфомације, акта и документа као и записници, извештаји и стенографске белешке по потреби). Разматраће се иницијативе, петиције, представке и предлози на седницама Радне групе, о чему извештава Народну скупштину и њихове подносиоце.

**Контролна функција Одобра** огледа се у контроли извршне власти у свим областима деловања институција система у делу који се односи на обезбеђивање услова за постизање и унапређење заштите права детета, као и контроле спровођења закона из области права детета. Контролна имплементација подразумева дефинисање методологије, посету терену, координацију релевантних институција са Одбором.

**У оквиру међународне сарадње** размењиваће се искустава и унапредити координација између међународних организација и институција која се баве питањима из делокруга рада Одбора. Одбор ће пружати подршку члановима Одбора за учешће на међународним скуповима. Након сваког одржаног скупа у земљи и иностранству, а на коме су присуствовали представници Одбора, разматраће се извештај о одржаном скупу и наступу представника Одбора. Одбор ће успостављати сарадњу са сродним одборима парламената, посебно у региону, али и са парламентима земаља Европске уније.

**Активности Одбора за права детета** огледаће се у месечном (по потреби и више пута месечно) одржавању седница Одбора. Месечно ( по потреби и више пута месечно) одржавањем радних група. Квартално одржавање седнице Одбора ван седишта Народне скупштине, у локалним самоуправама ради непосредног сагледавања стања у вези са питањима које Одбор оцени као посебно важна у оквиру делокруга свог рада. Организовање 3-4 јавна слушања на теме у складу са релевантним питањима. Учествовање чланова Одбора у пројектима који се односе на унапређење свих области из делокруга рада Одбора. Информисање Одбора о раду релевантних министарстава из делокруга права детета, кроз обавезу ресорних министара да једном у три месеца поднесу информацију о раду министарстава Одбору. Сарадња са одборима у Народној скупштини када се на дневном реду нађу питања из делокруга рада Одбора (Одбор за људска и мањинска права и равноправност полова; Одбор за образовање, науку, технолошки развој и информатичко друштво; Одбор за здравље и породицу; Одбор за рад, социјална питања, друштвену укљученост и смањење сиромаштва и други). Информисање и укључивање деце и младиху циљу остваривања директног дијалога са децом и младима и упознавања са активностима, успесима и проблемима са којима се деца и млади суочавају у својим срединама (посете деце и младих Одбору које су тематски одређене - на пример, насиље над и међу децом, образовање, као и посете чланова Одбора локалним срединам).

**НАПОМЕНА: Подршку у раду Одбору за права детета, на захтев Одбора, пружа УНИЦЕФ и то кроз:** Обезбеђивање стручне експертизе за анализе предлога и нацрта закона;Обезбеђивање говорника, укључујући и предлоге за позивање стручњака, представника цивилног друштва и међународних организација; Пружање подршке за дефинисање методологије, идентификацију локација за посету, потребне контакте на терену и за релевантне организације и институције које се баве темама од значаја за остваривање активности у оквиру делокруга рада Одбора; Пружање подршке за организовање посета и за проналажење примера добре праксе из других земаља у вези са остваривањем конструктивног дијалога Одбора са децом и адолесцентима.

**Четврта тачка дневног реда: Разно**

Председавајућа Нада Лазић, обавестила је чланове Одбора да ће се 22. децембра 2014. године одржати завршно годишње окупљање учесника пројекта „Социјална инклузија“. Ово је пројекат чији је генерални покровитељ Народна скупштина.

Такође је подсетила да се овај пројекат бави децом без родитељског старања у смислу њихове едукације након изласка из система социјалне заштите. -Такође, желим да Вас обавестим да је из пројекта произашла и идеја да се заједнички заузмемо да деца која живе у хранитељским породицама и у домовима за незбринуту децу да добију неку врсту предности код добијања стипендија за високо школовање као и место у домовима за студенте, али и приоритет у будућем запослењу.

Нагласила је да деца и млади без родитељског старања, након изласка из система социјалне заштите, углавном поново постају корисници социјалне заштите, а само 3% ових младих људи има високо образовање.

На крају је позвала чланове Одбора да дођу на завршни догађај, узму учешће у дискусији и да сагледају овај, за нас све, јако важан аспект и уврсте га у приоритет у раду нашег Одбора.

Седница је закључена у 13,05 часова.

СЕКРЕТАР ОДБОРА ЗАМЕНИК ПРЕДСЕДНИКА

ОДБОРА

Горан Стаменковић Нада Лазић